Nostradamus (άλμπουμ)

Ιστορία του δίσκου

Στις 30 Ιουνίου 2006 ανακοινώθηκε ότι ο διάδοχος του "Angel of Retribution" θα είχε τραγούδια με κοινό στιχουργικό περιεχόμενο το οποίο είχε να κάνει με τη ζωή και το έργο του Γάλλου αστρολόγου Νοστράδαμου, αλλά και το ότι 18 κομμάτια είχαν συντεθεί με συμφωνικές ενορχηστρώσεις και εναλλακτικούς ήχους, όπως μία χορωδία. Στο άλμπουμ συμμετείχε ο κιμπορντίστας των Deep Purple, Ντον Έρεϊ και ο Ρομπ Χάλφορντ ανακοίνωσε τον Φεβρουάριο του 2007 ότι το άλμπουμ θα είναι διπλό. Οι ηχογραφήσεις έγιναν στο "Old Smithy Studio" του Κέμσεϊ στο Γουόρτσεστερ, με τον Χάλφορντ να δηλώνει ότι δεν είχαν ξεκινήσει την παραγωγή του, τον Σεπτέμβριο του 2007. Η μίξη ξεκίνησε στα μέσα Νοεμβρίου εκείνης της χρονιάς. Μετά από αρκετές αναβολές, τον Απρίλιο του 2008 ανακοινώθηκε η επίσημη κυκλοφορία του "Nostradamus", η οποία ήταν στις 17 Ιουνίου εκείνης της χρονιάς, για τις Ηνωμένες Πολιτείες.
Το άλμπουμ εκδόθηκε παγκοσμίως στις 16 Ιουνίου 2008, εξαιρουμένης της Βόρειας Αμερικής όπου κυκλοφόρησε μία ημέρα αργότερα. Σκαρφάλωσε στο # 11 του Billboard στις Ηνωμένες Πολιτείες πουλώντας 42.000 αντίτυπα, ενώ στον Καναδά έφθασε στο # 9 πουλώντας 4.000 κόπιες. Επίσης, ανέβηκε στο Top-10 στην Φινλανδία, την Τσεχία, την Κροατία, την Ελλάδα, την Γερμανία και τη Σουηδία. Οι κριτικές του δίσκου ήταν μέτριες με το "Allmusic" να του δίνει 2,5 αστέρια, το "Sputnik Music" μέσο όρο βαθμολογιών 2,8, το "Pop Matters" 5/10, όπως και το "Blabbermouth", ενώ το "Metal Archives" του έδωσε μέσο όρο 70%.

Η περιοδεία για την προώθηση του άλμπουμ ξεκίνησε στις 3 Ιουνίου 2008 από το Ελσίνκι της Φινλανδίας, με το ευρωπαϊκό μέρος να ολοκληρώνεται στην Κωνσταντινούπολη στα μέσα Ιουλίου, ενώ το συγκρότημα πραγματοποίησε εμφανίσεις σε μεγάλα φεστιβάλ όπως το "Download", το "Graspop Metal Meeting" και το "Roskilde".

Τον Ιούλιο ξεκίνησαν το βορειοαμερικανικό κομμάτι της περιοδείας από το Σιάτλ, λαμβάνοντας μέρος στην περιοδεία "Metal Masters" μαζί με τους Heaven and Hell, τους Motörhead και τους Testament. Τον Σεπτέμβριο του 2008, μετέβησαν στην Ιαπωνία, την Κορέα και την Αυστραλία, για να συνεχίσουν ένα μήνα αργότερα στο Μεξικό και τη Λατινική Αμερική.

Το Φεβρουάριο του 2009 ξεκίνησαν τη δεύτερη ευρωπαϊκή περιοδεία τους, μαζί με τους Megadeth και τους Testament, ενώ στα τέλη Ιουνίου του 2009, οι Judas Priest πραγματοποίησαν άλλη μία αμερικάνικη περιοδεία γιορτάζοντας τα τριάντα χρόνια από την κυκλοφορία του δίσκου "British Steel", μαζί με τους Whitesnake. Η περιοδεία ολοκληρώθηκε στα μέσα Οκτωβρίου 2009, με τρεις εμφανίσεις στην Ιαπωνία.

Τον Ιούλιο του 2009 κυκλοφόρησε το άλμπουμ "A Touch of Evil: Live", ηχογραφημένο κατά τη διάρκεια της περιοδείας.

Τραγούδια

CD 1

1. Dawn of Creation (Halford, Tipton, Downing) - 2:32

2. Prophecy (Halford, Tipton, Downing) - 5:27

3. Awakening (Halford, Tipton, Downing) - 0:53

4. Revelations (Halford, Tipton, Downing) - 7:05

5. The Four Horsemen (Halford, Tipton, Downing) - 1:35

6. War (Halford, Tipton, Downing) - 5:05

7. Sands of Time (Halford, Tipton, Downing) - 2:37

8. Pestilence and Plague (Halford, Tipton, Downing) - 5:09

9. Death (Halford, Tipton, Downing) - 7:34

10. Peace (Halford, Tipton, Downing) - 2:22

11. Conquest (Halford, Tipton, Downing) - 4:42

12. Lost Love (Halford, Tipton, Downing) - 4:28

13. Persecution (Halford, Tipton, Downing) - 6:34
CD 2

1. Solitude (Halford, Tipton, Downing) - 1:23

2. Exiled (Halford, Tipton, Downing) - 6:33

3. Alone (Halford, Tipton, Downing) - 7:50

4. Shadows in the Flame (Halford, Tipton, Downing) - 1:10

5. Visions (Halford, Tipton, Downing) - 5:24

6. Hope (Halford, Tipton, Downing) - 2:10

7. New Beginnings (Halford, Tipton, Downing) - 4:57

8. Calm Before the Storm (Halford, Tipton, Downing) - 2:05

9. Nostradamus (Halford, Tipton, Downing) - 6:43

10. Future of Mankind (Halford, Tipton, Downing) - 8:30

Μέλη των Judas Priest

Η σύνθεση του συγκροτήματος κατά την ηχογράφηση του "Nostradamus" είχε την εξής μορφή:
Ρομπ Χάλφορντ - φωνητικά
Γκλεν Τίπτον - κιθάρα
Κ.Κ. Ντάουνινγκ - κιθάρα
Ίαν Χιλ - μπάσο
Σκοτ Τράβις - τύμπανα